MoMo Paradise ร้านสุกี้จิ้มไข่ดิบ ร้านแรกที่ผมได้ลองในไทย (ไม่แน่ใจว่าร้านแรกด้วยหรือเปล่า) แต่ก่อนพอเวลานึกอยากทานสุกี้หรือชาบูทีไรก็มักจะนึกถึงร้านนี้เป็นร้านแรกเสมอเลยครับ วันนี้ก็เป็นอีกวันที่รู้สึกอยากทานชาบูก็ไม่พลาดที่จะเลือกทานที่นี่อีกครั้งครับ วันนี้ผมเลือกทานน้ำสุกี้อย่างเดียวครับ เพราะว่าอยากทานแบบจิ้มไข่ดิบเท่านั้น แต่วันนี้รู้สึกผิดหวังนิดหน่อยครับ เพราะน้ำสุกี้เค็มเหลือเกิน เติมน้ำเปล่าแล้วก็ยังไม่หายเค็ม เลยไม่ประทับใจเหมือนแต่ก่อนที่เคยมาทานแล้วรู้สึกว่ามันอร่อยมาก ราคาก็ตกอยู่ที่ 399++ บาทครับ ก็ถือว่าไม่แพงมากสำหรับสุกี้อย่างเดียวครับ

[การเดินทาง]
ร้านนี้ตั้งอยู่ที่ชั้น 7 โซนศูนย์อาหาร Heaven on 7th ที่ห้าง Central World ครับ สามารถเดินทางมาด้วยรถไฟฟ้า BTS ได้ที่สถานีสยามหรือชิดลมแล้วเดิน skywalk ต่อมายังห้างได้ครับ (ผมว่าเดินจากชิดลมเร็วกว่าครับ) หรือจะขับรถมาจอดก็ได้ครับในห้างมีที่จอดรถมากมาย การเดินทางขึ้นมายังร้านให้ขึ้นบันไดเลื่อนตรงกลางมาถึงชั้น 7 จะเจอกับโรงหนัง SFX ให้เดินตรงมาต่อถึงทางเข้า Heaven on 7th ร้านจะอยู่ร้านแรกทางขวามือเลยครับ

[บรรยากาศ/การบริการ]
ร้านนี้คิวยาวเสมอๆโดยเฉพาะตอนเย็นของทุกวันและกลางวันของวันเสาร์อาทิตย์และวันหยุดครับ บรรยากาศร้านก็สะอาดใช้ได้ครับ มีบาร์ให้ไปตักผักสดต่างๆมาทานได้ฟรีถ้าเลือกทานแบบบุฟเฟต์ครับ การบริการพนักงานก็ทำได้ดีเช่นกันครับ สั่งอาหารได้รวดเร็ว เก็บถาดเปล่าก็รวดเร็วเช่นกันครับ

[รสชาติอาหาร]
วันนี้ผมสั่งน้ำสุกี้อย่างเดียวครับ รสชาติของซุปสุกี้ของผมเค็มมากไปหน่อยครับ ขอน้ำซุปและน้ำเปล่าพนักงานมาเติมก็ยังไม่หายเค็ม ยิ่งต้มหมูและเนื้อลงไปยิ่งทำให้น้ำเค็มมากขึ้นไปอีก (จะเป็นโรคไตไหม?) หมูและเนื้อยังคุณภาพดีอยู่นะครับ โดยเฉพาะเนื้อชอบมากครับ สไลด์มาได้บางมาก จิ้ม 10 วิแล้วเอาขึ้นมาจิ้มไข่ดิบทานอร่อยมากเลยครับ ไข่ดิบก็ยังใช้คุณภาพดี วันนี้โดยรวมแล้วชอบเสียเรื่องเดียวคือเรื่องน้ำสุกี้ที่เค็มมากจริงๆครับ (3/5)

[ความคุ้มค่า]
บุฟเฟต์ซุปสุกี้เพียงอย่างเดียวราคาอยู่ที่ 399++ บาทครับ วันนี้ผมใช้บัตรเครดิต JCB จ่ายค่าอาหารทำให้ได้รับส่วนลด 20% ด้วยครับ ถ้าไม่มีบัตรวันนี้ผมอาจจะบอกว่าไม่คุ้มนะครับ เพราะทานได้ไม่เยอะเนื่องจากน้ำเค็มมาก อยากให้ทางร้านลดความเค็มของซุปสุกี้ลงหน่อยก็จะดีมากเลยครับ

โปรโมชั่นกับบัตรเครดิต JCB ใช้ลดได้ 20% ถึงสิ้นเดือนสิงหาคมนี้เลยนะครับ 